**ELŐTERJESZTÉS KÍSÉRŐLAP**

**E-szám: 118/2017.**

**Tárgy:** **Döntés tulajdonosi hozzájárulás megadásáról**

**Előterjesztő neve:** Kiszelné Mohos Katalin polgármester

**Előadó neve:** Dr. Visnyay Noémi osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2017. október 11.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. október 11.**

**polgármester**

**Tisztelt Képviselő-testület!**

A MOL és az Ökotárs Alapítvány pályázatot írt ki „MOL Zöldövezet Program „A” kategória: Közösségi funkciójú zöld területek létesítése, fejlesztése” címmel. A Magyarországon bejegyzett civil szervezetek (egyesületek, alapítványok) számára kiírt, kétfordulós, utófinanszírozott pályázat célja közpark, pihenőpark és mindenki számára nyitott kert, iskolapark létesítésére vagy rehabilitációjára irányul. A pályázat kritériumai között szerepel többek között az 1500 m2-nél nem kisebb, összefüggő terület, valamint a közösség számára folyamatos hozzáférhetőség. A pályázat előírása továbbá, hogy a kiválasztott terület kialakításának/megújításának tervét a helyi közösség bevonásával kell kidolgozni, majd pedig a munkálatokat és a terület utógondozását is a helyi közösség aktív bevonásával, részvételével kell elvégezni. A létrehozott, felújított területnek közösségi funkciókat kell ellátnia, a közösség használatára kell készülnie. A megpályázott támogatás legalább 60%-át őshonos növények vásárlására kell költeni, melyből legfeljebb 20 ezer forint költhető fűmagra, a pályázat keretében beszerezhető fennmaradó növények köre a cserjék és fák  
– együttesen fásszárúak – körére terjed ki. A pályázat mellett közzétett „Zöldövezet program által támogatott növények” lista tartalmazza a pályázati támogatásból beszerezhető és ültethető őshonos fák, gyümölcsfa-fajták és cserjék listáját. A pályázható támogatási keret fennmaradó részéből többek között termőföld, köztéri elemek (pl. padok, asztalok, bográcsozó hely, ágyások, pergola, pagoda, madárodú és -itató, kerékpártároló), kerti tó készítésének alapanyagai, festékek, takarítóeszközök és kerti szerszámok, takarítószerek, hulladékgyűjtő edények, esővízgyűjtő kialakítása, tároló helyiség építési és anyagköltségei finanszírozhatók.

A Nagykovácsi Természet- és Környezetvédő Egyesület (2094 Nagykovácsi,  
Telki út 3.) a pályázaton történő indulási szándékát jelezte Nagykovácsi Nagyközség Önkormányzata Polgármesteri Hivatala felé, és a pályázat célterületének kiválasztására, a lakosság számára meghirdetett fórumot hívott össze, amely 2017. október 4-én megtartásra került az Öregiskola Közösségi Ház és Könyvtárban (2094 Nagykovácsi, Kossuth Lajos u. 78.). A lakossági fórumon a felmerült lehetséges célterületek, és a pályázati feltételek összevetését követően, egy, a pályázati kritériumoknak és a településfejlesztési elképzeléseknek egyaránt megfelelő, a pályázat kivitelezésének, a közösségi funkciójú zöld terület létesítésének, parkosításnak lehetségesen helyt adó alkalmas térszín maradt, a Nagykovácsi 03 ingatlan-nyilvántartási helyrajzi számú, 1/1 arányban Nagykovácsi Nagyközség Önkormányzata tulajdonában álló, 3931 m2 területű, kivett vízmű művelési ágú, külterületi ingatlan.

A terület használatára vonatkozóan a korábbiakban lakossági kezdeményezésre játszótér; valamint Nagykovácsi Nagyközség Önkormányzata, a Duna-Ipoly Nemzeti Park Igazgatóság, valamint a szlovákiai Andovce (Andód) község Önkormányzata által a ’Interreg V-A Slovakia-Hungary Cooperation Programme’ keretében közösen benyújtott pályázat részét képező „Ördög-árok Tanösvény” esőbeállóval ellátott állomáspontja merültek fel tervezett funkcióként. Ez utóbbi pályázat azonban sajnos nem nyert. A terület jól tervezett, esetleges parkosítása nem zárja ki annak a lehetőségét, hogy a későbbiekben akár egy játszótér, akár egy tanösvény tervezett infrastruktúrái a parkosított térszínen belül elhelyezésre kerülhessenek.

A pályázat első fordulójának benyújtásához szükséges csatolni a terület tulajdonosának beleegyező nyilatkozatát, amelyben kijelenti, hogy tud a tervezett átalakításokról, és azokhoz hozzájárul.

Döntési lehetőség: A határozat elfogadásához egyszerű szavazattöbbség szükséges.

Nagykovácsi, 2017. október 11.

Kiszelné Mohos Katalin

Polgármester

Melléklet:

Az előterjesztés tárgyát képező Nagykovácsi 03 ingatlan-nyilvántartási helyrajzi számú külterületi ingatlan elhelyezkedését és lehatárolását ábrázoló ortofotó

**Határozati javaslat**

**Tárgy: Döntés tulajdonosi hozzájárulás megadásáról**

Nagykovácsi Nagyközség Önkormányzatának Képviselő-testülete úgy dönt, hogy amennyiben a Nagykovácsi Természet- és Környezetvédő Egyesület  
(2094 Nagykovácsi, Telki út 3.) által a MOL és az Ökotárs Alapítvány által kiírt „MOL Zöldövezet Program „A” kategória: Közösségi funkciójú zöld területek létesítése, fejlesztése” című pályázatra benyújtásra kerülő pályázat pozitív elbírálás alá esik, úgy Nagykovácsi Nagyközség Önkormányzata 1/1 tulajdonában álló, Nagykovácsi 03 ingatlan-nyilvántartási helyrajzi számú, 3931 m2 területű, kivett vízmű művelési ágú, külterületi ingatlan zöldterület fejlesztés, parkosítás céljára történő használatához és a kialakításra kerülő park utógondozásához a tulajdonosi hozzájárulását megadja azzal, hogy a végleges pályázat benyújtása előtt az Egyesületnek az Önkormányzattal egyeztetnie szükséges.

**Határidő**: azonnal

**Felelős:** Polgármester, Jegyző